               EUROOPAN KOMISSIO
            Bryssel 22.12.2021
            COM(2021) 833 final
            2021/0439(NLE)

            Ehdotus
            NEUVOSTON PÄÄTÖS
            Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen 96 artiklan nojalla Burundin tasavallan kanssa käydyn neuvottelumenettelyn päättämisestä annetun neuvoston päätöksen (EU) 2016/394 kumoamisesta unionin puolesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Burundin tilanteen heikennyttyä ennen kesä- ja heinäkuussa 2015 pidettyjä parlamentti- ja presidentinvaaleja Euroopan unioni katsoi, että Burundin tasavalta ei ollut noudattanut AKT–EU-kumppanuussopimuksen
                     1
                   9 artiklaan sisältyviä, ihmisoikeuksia, demokratiaa ja oikeusvaltioperiaatetta koskevia olennaisia osia.

                  Brysselissä 8. joulukuuta 2015 AKT–EU-kumppanuussopimuksen 96 artiklan nojalla käytyjen neuvottelujen jälkeen Euroopan unioni pani merkille Burundin hallituksen antamat vastaukset ja sen sitoumuksen antaa selvityksiä esiin tuotuihin kysymyksiin ja nopeuttaa tiettyjä oikeudellisia menettelyjä. Euroopan unioni katsoi kuitenkin, että esitetyissä kannoissa ei käsitelty kattavasti kysymystä sen ja Burundin tasavallan välisen kumppanuuden olennaisten osien noudattamatta jättämisestä. Nämä kannat eivät myöskään tarjonneet tyydyttävää vastausta Afrikan unionin rauhan ja turvallisuuden neuvoston 17. lokakuuta ja 13. marraskuuta 2015 tekemiin päätöksiin, etenkään tarpeeseen käynnistää nopeasti Arushan sopimuksen noudattamiseen perustuva aito ja osallistava vuoropuhelu.

                  Neuvottelut saatettiin päätökseen 13. marraskuuta 2015 neuvoston päätöksellä (EU) 2016/394
                     2
                   ja kyseisen päätöksen liitteessä luetellut aiheelliset toimenpiteet toteutettiin. Näihin toimenpiteisiin kuului muun muassa suoraan Burundin hallintoa tai instituutioita hyödyttävien rahoitustukien ja maksujen (myös budjettituen) keskeyttäminen.

               Sen jälkeen, kun Burundissa toteutettiin vuonna 2020 rauhanomainen poliittinen siirtymä, joka johti presidentti Ndayishimiyen valintaan ja uuden hallituksen nimittämiseen, EU on havainnut Burundissa myönteistä kehitystä, josta ovat osoituksena seuraavat:

               ·Burundin rakentava osallistuminen AKT–EU-kumppanuussopimuksen 8 artiklan nojalla käytävään poliittiseen vuoropuheluun

               ·hallituksen toimet rauhan ja vakauden tukemiseksi, toimenpiteet hyvän hallintotavan parantamiseksi, tiedotusvälineiden vapaus julistukset ihmisoikeuksista, oikeusvaltioperiaatteesta ja rankaisemattomuuden torjunnasta

               ·sopimus etenemissuunnitelmasta (”Feuille de route”), joka sisältää Burundin hallituksen vastauksena neuvoston päätökseen (EU) 2016/394 seuraavilla aloilla antamat sitoumukset: ihmisoikeudet, oikeus ja oikeusvaltioperiaate, mielipiteen- ja lehdistönvapaus, hyvä hallintotapa, rauha, turvallisuus ja demokratia, liiketoimintaympäristö sekä ympäristö ja biologinen monimuotoisuus

               ·Burundiin vapaaehtoisesti palaavien pakolaisten suuri määrä

               ·yhteistyön uudelleen aloittaminen kansainvälisen yhteisön ja naapurimaiden kanssa.

                  Näiden edistysaskeleiden ja sitoumusten pohjalta edustustojen päälliköt katsoivat 19. toukokuuta 2021 antamassaan raportissa, että neuvoston päätöksen (EU) 2016/394 liitteessä mainitut aiheelliset toimenpiteet eivät enää ole asianmukaisia, ja suosittelivat sen vuoksi niiden kumoamista.

                  Seuraavat kysymykset olisi kuitenkin otettava myös jatkossa esille Burundin kanssa AKT–EU-kumppanuussopimuksen 8 artiklan nojalla käytävässä poliittisessa vuoropuhelussa:

               ·hyvän hallintotavan, oikeusvaltioperiaatteen, ihmisoikeuksien ja liiketoimintaympäristön parantaminen kestävän kehityksen edistämiseksi

               ·poliittisten vankien vapauttaminen, opposition jäsenten paluu ja kansalaisyhteiskunta poliittisen tilan avaaminen ja sen rauhoittaminen sovintoon pääsemisen tukemiseksi

               ·tiedotusvälineiden vapautta vahvistavien toimien jatkaminen

               ·mielivaltaisten pidätysten vähentäminen asiaankuuluvien viranomaisten tarve valvoa poliittisesti sitoutuneita väkivaltaisia ryhmiä (”Imbonerakure”) paremmin ja tarve lisätä kansallisen tiedustelupalvelun (SNR) tiettyihin toimintoihin liittyvää vastuuvelvollisuutta ja avoimuutta oikeuslaitoksen uudistaminen, valtion ja puolueen erottaminen toisistaan

               ·kansalaisyhteiskunnan/kansalaisjärjestöjen riippumattomuuden kunnioittaminen.

                  Tämän ehdotuksen tarkoituksena on sen vuoksi kumota neuvoston päätös (EU) 2016/394, mistä on seurauksena AKT–EU-kumppanuussopimuksen 96 artiklan mukaisten neuvottelujen päätelmissä määriteltyjen aiheellisten toimenpiteiden kumoaminen.

               •Yhdenmukaisuus muiden alaa koskevien politiikkojen säännösten kanssa

                  Tämä ehdotus on yhdenmukainen muiden alaa koskevien politiikkojen säännösten kanssa ja etenkin seuraavien asiakirjojen kanssa:

               ·Uusi kehityspolitiikkaa koskeva eurooppalainen konsensus – Meidän maailmamme, meidän ihmisarvomme, meidän tulevaisuutemme, 8. kesäkuuta 2017
                  3

               ·Euroopan unionin ulko- ja turvallisuuspoliittinen globaalistrategia

               ·Yhteinen tiedonanto Euroopan parlamentille ja neuvostolle: Tavoitteena kokonaisvaltainen EU–Afrikka-strategia, 9. maaliskuuta 2020
                  4

               ·Ihmisoikeuksia ja demokratiaa koskeva EU:n toimintasuunnitelma vuosiksi 2020–2024
                  5

               ·Ihmisoikeuksia ja demokratiaa koskeva EU:n strategiakehys, 2012
                  6

               ·Sukupuolten tasa-arvon edistämistä koskeva kolmas EU:n toimintasuunnitelma, 25. marraskuuta 2020
                  7
               .

                  EU:n yhteistyötä ohjaavat Agenda 2030 -toimintaohjelma ja kestävän kehityksen tavoitteet, Pariisin sopimus ja Addis Abeban toimintaohjelma.

                  Ehdotus mahdollistaa näiden asiakirjojen täysimääräisen täytäntöönpanon, sillä se mahdollistaa yhteistyön Burundin hallituksen kanssa siten, että samalla jatketaan ongelmallisten kysymysten seurantaa osana uudelleen käynnistettyä pysyvää poliittista vuoropuhelua.

                •Yhdenmukaisuus unionin muiden politiikkojen kanssa

                  Ehdotus on yhdenmukainen seuraavien ulkoisiin toimiin sovellettavien komission vuosien 2019–2024 painopisteiden kanssa: vihreän kehityksen ohjelma, digitaalinen muutos ja datateknologiat, kestävää kasvua ja ihmisarvoisia työpaikkoja edistävät allianssit, muuttoliikkeen hallinnan parantaminen ja muuttoliikekumppanuudet sekä hallinto, rauha ja turvallisuus. Se on yhdenmukainen myös vuonna 2016 hyväksytyn Euroopan unionin ulko- ja turvallisuuspoliittisen globaalistrategian kanssa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä tehdyn, neuvostossa kokoontuneiden jäsenvaltioiden hallitusten edustajien välisen sisäisen sopimuksen
                     8
                   liitteessä oleva 3 artikla ja tarkistetun Cotonoun sopimuksen
                     9
                   96 artikla.

               •Toissijaisuusperiaate

                  Jäsenvaltiot eivät voi riittävällä tavalla saavuttaa tässä ehdotetun säädöksen tavoitteita, vaan ne voidaan niiden laajuuden ja vaikutusten vuoksi saavuttaa paremmin unionin tasolla.

               •Suhteellisuusperiaate

                  Tällä aloitteella edistetään unionin ulkoisen toiminnan tavoitteita sekä poliittista tavoitetta tehdä EU:sta vahvempi maailmanlaajuinen toimija. Tämä aloite on linjassa alaa koskevien EU:n säännösten ja muiden asiaankuuluvien unionin politiikkojen kanssa. Tämän päätöksen kumoamisella mahdollistetaan normaalien suhteiden palauttaminen EU:n ja Burundin välille. Lisäksi EU tukee kaikkia käytettävissään olevia kumppanuusvälineitä hyödyntäen yhdessä muiden kansainvälisten kumppaneiden kanssa Burundin hallituksen käynnissä olevia pyrkimyksiä, joiden tarkoituksena on vakauttaa ja lujittaa demokraattisia instituutioita, edistää ihmisoikeuksia, hyvää hallintotapaa ja oikeusvaltioperiaatetta sekä panna täytäntöön sen etenemissuunnitelmassa (”Feuille de route”) annetut sitoumukset lisäparannusten toteuttamiseksi näillä aloilla, ja käy samalla poliittista vuoropuhelua, jolla edistetään keskinäistä vastuuta.

               •Toimintatavan valinta

                  Komissio esittää tämän ehdotuksen yhteisymmärryksessä unionin ulkoasioiden ja turvallisuuspolitiikan korkean edustajan kanssa noudattaen neuvoston päätöksen (EU) 2016/394 liitteessä esitettyjen aiheellisten toimenpiteiden hyväksymismenettelyä. Ei ole olemassa muuta oikeudellista välinettä, jota voitaisiin käyttää tässä ehdotuksessa esitetyn tavoitteen saavuttamiseksi.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta

               •Sidosryhmien kuuleminen

                  Tämä ehdotus on pantu vireille ottaen huomioon edellä mainittu Burundissa olevien EU:n edustustojen päälliköiden raportti, josta keskusteltiin Afrikka-työryhmässä (COAFR) 25. toukokuuta 2021 ja Afrikan, Karibian ja Tyynenmeren valtioiden ryhmän työryhmässä (ACP WP) 28. toukokuuta 2021. Afrikka-työryhmän valtuuskuntien jäsenet tunnustivat myönteisen kehityksen ja ilmaisivat kannattavansa aiheellisten toimenpiteiden kumoamista korostaen samalla, että Burundin hallitusta on edelleen tärkeää kannustaa edistymään ihmisoikeuksien, oikeusvaltion ja hallinnon aloilla. AKT-työryhmän valtuuskuntien jäsenet ilmaisivat tukensa Afrikka-työryhmässä käydyn keskustelun tuloksille ja korostivat, että on tärkeää säilyttää asiaankuuluvia henkilöitä koskevat rajoittavat toimenpiteet
                     10
                   lisäedistyksen tukemiseksi.

               •Vaikutustenarviointi

                  Aiheellisten toimenpiteiden kumoamisen odotetaan lisäävän luottamusta EU:n ja Burundin välillä ja normalisoivan niiden suhteita. Kumoaminen voisi osaltaan vahvistaa myönteisiä voimia Burundin valtarakenteissa, mahdollistaa poliittisen vuoropuhelun arkaluonteisissa kysymyksissä, lisätä EU:n vaikutusvaltaa ja vahvistaa EU:n asemaa Burundissa muihin globaaleihin toimijoihin nähden.

                  Aiheellisten toimenpiteiden kumoaminen mahdollistaa myös sen, että vuosien 2021–2027 monivuotisen maaohjelman tarjoamaa vipuvaikutusta käytetään kannustamaan ihmisoikeuksiin, oikeusvaltioperiaatteeseen ja hallintoon liittyvien parannusten jatkamista.

               •Perusoikeudet

               Rajoittavia toimenpiteitä, jotka kohdistuvat sellaisiin henkilöihin, yhteisöihin tai elimiin, jotka heikentävät demokratiaa tai ovat vastuussa poliittisen ratkaisun löytymisen estämisestä Burundissa, jatketaan neuvoston päätöksen (YUTP) 2015/1763
                  11
                mukaisesti.

               4.TALOUSARVIOVAIKUTUKSET

                  Ehdotuksella ei ole talousarviovaikutuksia.

               5.LISÄTIEDOT

                  Tämän ehdotuksen tarkoituksena on kumota neuvoston päätöksen (EU) 2016/394 liitteessä luetellut aiheelliset toimenpiteet, mutta neuvoston päätöksen (YUTP) 2015/1763 mukaiset rajoittavat toimenpiteet pidetään edelleen voimassa, ja niitä tarkastellaan tarvittaessa uudelleen kyseisessä päätöksessä säädetyllä tavalla.

                  Afrikka-työryhmän valtuuskuntien jäsenet ovat pyytäneet keskustelua Burundia käsittelevän YK:n tutkintakomission tulevaisuudesta. Tämän keskustelun tuloksena YK:n ihmisoikeusneuvosto päätti EU-johtoisen päätöslauselman
                     12
                   pohjalta antaa toimeksi Burundin ihmisoikeustilanteen seurannan maakohtaiselle erityisraportoijalle jatkotoimena tutkintakomission tekemälle työlle.

               2021/0439 (NLE)

               Ehdotus

               NEUVOSTON PÄÄTÖS

               Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen 96 artiklan nojalla Burundin tasavallan kanssa käydyn neuvottelumenettelyn päättämisestä annetun neuvoston päätöksen (EU) 2016/394 kumoamisesta unionin puolesta

               EUROOPAN UNIONIN NEUVOSTO, joka

               ottaa huomioon Euroopan unionista tehdyn sopimuksen,

               ottaa huomioon Euroopan unionin toiminnasta tehdyn sopimuksen,

               ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun kumppanuussopimuksen
                  13
               , jäljempänä ’Cotonoun sopimus’, ja erityisesti sen 96 artiklan 2 kohdan a alakohdan neljännen alakohdan,

               ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen Cotonoun sopimuksen täytäntöönpanemiseksi toteutettavista toimenpiteistä ja noudatettavista menettelyistä
                  14
                ja erityisesti sen 3 artiklan,

               ottaa huomioon komission ehdotuksen,

               sekä katsoo seuraavaa:

               (1)Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen, sellaisena kuin se on muutettuna
                  15
                ja jatkettuna
                  16
               , 96 artiklan nojalla Burundin tasavallan kanssa käydyt neuvottelut saatettiin päätökseen neuvoston päätöksellä (EU) 2016/394
                  17
                ja kyseisen päätöksen liitteessä täsmennetyt aiheelliset toimenpiteet toteutettiin komission yhteisymmärryksessä unionin ulkoasioiden ja turvallisuuspolitiikan korkean edustajan kanssa esittämästä ehdotuksesta.

               (2)Yleisesti voidaan todeta, että toukokuussa 2020 pidettyjen parlamenttivaalien mahdollistama rauhanomainen poliittinen siirtymä antoi uutta toivoa Burundin kansalle sekä tarjosi uusia mahdollisuuksia Burundille ja sen suhteille kumppaneihinsa.

               (3)Unioni on sen jälkeen tunnustanut Burundin hallituksen myönteiset toimet ihmisoikeuksien, hyvän hallintotavan ja oikeusvaltion aloilla sekä sen etenemissuunnitelmassa (”Feuille de route”) annetut sitoumukset lisäparannusten toteuttamiseksi näillä aloilla.

               (4)Maan kehitykseen ja vakauteen tähtäävien uudistusten täytäntöönpanoon sitoutunut hallitus on muodostettu ja päätöksessä (EU) 2016/394 vahvistettujen sitoumusten täytäntöönpanossa on tapahtunut rohkaisevaa edistymistä.

               (5)Komission yhteisymmärryksessä unionin ulkoasioiden ja turvallisuuspolitiikan korkean edustajan kanssa tekemän arvion mukaan päätöksen (EU) 2016/394 hyväksymisen perusteet, sellaisina kuin ne esitetään kyseisessä päätöksessä, eivät ole enää voimassa. Sen vuoksi kyseinen päätös olisi kumottava unionin puolesta.

               (6)Ihmisoikeuksien, hyvän hallintotavan ja oikeusvaltion aloilla on edelleen haasteita, ja Burundin viranomaisten on tarpeen saavuttaa lisäedistystä muun muassa toteuttamalla etenemissuunnitelma sekä EU:n ja Burundin välisen jatkuvan poliittisen vuoropuhelun puitteissa.

               (7)Burundin tilanne on edelleen epävakaa, ja vaaleilla valitut viranomaiset tarvitsevat kansainvälisten kumppaneiden tukea maan uudistusohjelman ja kehityssuunnitelman toteuttamisessa.

               (8)Euroopan unionin olisi yhdessä muiden kansainvälisten kumppaneiden kanssa tuettava kansallisten viranomaisten käynnissä olevia pyrkimyksiä, joiden tarkoituksena on vakauttaa ja lujittaa demokraattisia instituutioita, edistää ihmisoikeuksia, hyvää hallintotapaa ja oikeusvaltioperiaatetta sekä panna täytäntöön etenemissuunnitelmassa annetut sitoumukset lisäparannusten toteuttamiseksi näillä aloilla,

               ON HYVÄKSYNYT TÄMÄN PÄÄTÖKSEN:

               1 artikla

               Kumotaan päätös (EU) 2016/394 unionin puolesta.

               2 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välinen Cotonoussa 23 päivänä kesäkuuta 2000 allekirjoitettu kumppanuussopimus (EUVL L 317, 15.12.2000, s. 3). AKT–EU-kumppanuussopimusta on muutettu Luxemburgissa 25 päivänä kesäkuuta 2005 allekirjoitetulla sopimuksella (
                  EUVL L 209, 11.8.2005, s. 27
                  ) ja Ouagadougoussa 22 päivänä kesäkuuta 2010 allekirjoitetulla sopimuksella (EUVL L 287, 4.11.2010, s. 3). AKT–EU-kumppanuussopimuksen soveltamista jatkettiin AKT–EU-kumppanuussopimuksen 95 artiklan 4 kohdan mukaisten siirtymävaiheen toimenpiteiden hyväksymisestä 17 päivänä joulukuuta 2019 annetulla AKT–EU-suurlähettiläskomitean päätöksellä N:o 3/2019 (EUVL L 1, 3.1.2020, s. 3), sellaisena kuin se on muutettuna 4 päivänä joulukuuta 2020 annetulla AKT–EU-suurlähettiläskomitean päätöksellä N:o 2/2020 (EUVL L 420, 14.12.2020, s. 32) ja 26 päivänä marraskuuta 2021 annetulla AKT–EU-suurlähettiläskomitean päätöksellä N:o 3/2021 (EUVL L 441, 9.12.2021, s. 3), 30 päivään kesäkuuta 2022 asti tai siihen asti, kun uusi AKT–EU-kumppanuussopimus tulee voimaan tai väliaikaisesti sovellettavaksi, sen mukaan, kumpi ajankohdista on aikaisempi.

                     (2)

                        Neuvoston päätös (EU) 2016/394, annettu 14 päivänä maaliskuuta 2016, Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen 96 artiklan nojalla Burundin tasavallan kanssa käydyn neuvottelumenettelyn päättämisestä (EUVL L 73, 18.3.2016, s. 90).

                     (3)

                        Neuvoston ja neuvostossa kokoontuneiden jäsenvaltioiden hallitusten edustajien, Euroopan parlamentin ja komission yhteinen julkilausuma ”Uusi kehityspolitiikkaa koskeva eurooppalainen konsensus – Meidän maailmamme, meidän ihmisarvomme, meidän tulevaisuutemme” (EUVL C 210, 30.6.2017, s. 1).

                     (4)

                        Yhteinen tiedonanto Euroopan parlamentille ja neuvostolle – Tavoitteena kokonaisvaltainen EU–Afrikka-strategia (JOIN(2020) 4 final).

                     (5)

                        Yhteinen tiedonanto Euroopan parlamentille ja neuvostolle – Ihmisoikeuksia ja demokratiaa koskeva EU:n toimintasuunnitelma (JOIN(2020) 5 final).

                     (6)

                        EU:n strategiakehys ja EU:n toimintasuunnitelma (COUNCIL 11855/12).

                     (7)

                        Yhteinen tiedonanto Euroopan parlamentille ja neuvostolle – Sukupuolten tasa-arvon edistämistä koskeva kolmas toimintasuunnitelma: Kunnianhimoinen ohjelma sukupuolten tasa-arvon ja naisten vaikutusvallan lisäämiseksi EU:n ulkoisissa toimissa (JOIN(2020) 17 final).

                     (8)

                        Neuvostossa kokoontuneiden jäsenvaltioiden hallitusten edustajien sisäinen sopimus AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä (EUVL L 317, 15.12.2000, s. 376).

                     (9)

                        Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välinen Cotonoussa 23 päivänä kesäkuuta 2000 allekirjoitettu kumppanuussopimus (EUVL L 317, 15.12.2000, s. 3). AKT–EU-kumppanuussopimusta on muutettu Luxemburgissa 25 päivänä kesäkuuta 2005 allekirjoitetulla sopimuksella (EUVL L 209, 11.8.2005, s. 27) ja Ouagadougoussa 22 päivänä kesäkuuta 2010 allekirjoitetulla sopimuksella (EUVL L 287, 4.11.2010, s. 3). AKT–EU-kumppanuussopimuksen soveltamista jatkettiin AKT–EU-kumppanuussopimuksen 95 artiklan 4 kohdan mukaisten siirtymävaiheen toimenpiteiden hyväksymisestä 17 päivänä joulukuuta 2019 annetulla AKT–EU-suurlähettiläskomitean päätöksellä N:o 3/2019 (EUVL L 1, 3.1.2020, s. 3), sellaisena kuin se on muutettuna 4 päivänä joulukuuta 2020 annetulla AKT–EU-suurlähettiläskomitean päätöksellä N:o 2/2020 (EUVL L 420, 14.12.2020, s. 32) ja 26 päivänä marraskuuta 2021 annetulla AKT–EU-suurlähettiläskomitean päätöksellä N:o 3/2021 (EUVL L 441, 9.12.2021, s. 3), 30 päivään kesäkuuta 2022 asti tai siihen asti, kun uusi ATK–EU-kumppanuussopimus tulee voimaan tai väliaikaisesti sovellettavaksi, sen mukaan, kumpi ajankohdista on aikaisempi.

                     (10)

                        Neuvoston päätös (YUTP) 2015/1763, annettu 1 päivänä lokakuuta 2015, Burundin tilanteen johdosta määrättävistä rajoittavista toimenpiteistä (EUVL L 257, 2.10.2015, s. 37).

                     (11)

                        Neuvoston päätös (YUTP) 2015/1763, annettu 1 päivänä lokakuuta 2015, Burundin tilanteen johdosta määrättävistä rajoittavista toimenpiteistä (EUVL L 257, 2.10.2015, s. 37).

                     (12)

                        Ihmisoikeusneuvosto, Burundin ihmisoikeustilanne, A/HRC/48/16.

                     (13)

                        Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välinen Cotonoussa 23 päivänä kesäkuuta 2000 allekirjoitettu kumppanuussopimus (EUVL L 317, 15.12.2000, s. 3). AKT–EU-kumppanuussopimusta on muutettu Luxemburgissa 25 päivänä kesäkuuta 2005 allekirjoitetulla sopimuksella (
                  EUVL L 209, 11.8.2005, s. 27
                  ) ja Ouagadougoussa 22 päivänä kesäkuuta 2010 allekirjoitetulla sopimuksella (EUVL L 287, 4.11.2010, s. 3). AKT–EU-kumppanuussopimuksen soveltamista jatkettiin AKT–EU-kumppanuussopimuksen 95 artiklan 4 kohdan mukaisten siirtymävaiheen toimenpiteiden hyväksymisestä 17 päivänä joulukuuta 2019 annetulla AKT–EU-suurlähettiläskomitean päätöksellä N:o 3/2019 (EUVL L 1, 3.1.2020, s. 3), sellaisena kuin se on muutettuna 4 päivänä joulukuuta 2020 annetulla AKT–EU-suurlähettiläskomitean päätöksellä N:o 2/2020 (EUVL L 420, 14.12.2020, s. 32) ja 26 päivänä marraskuuta 2021 annetulla AKT–EU-suurlähettiläskomitean päätöksellä N:o 3/2021 (EUVL L 441, 9.12.2021, s. 3).

                     (14)

                        Neuvostossa kokoontuneiden jäsenvaltioiden hallitusten edustajien sisäinen sopimus AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä (EUVL L 317, 15.12.2000, s. 376).

                     (15)

                        Sopimus Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun ja ensimmäisen kerran Luxemburgissa 25 päivänä kesäkuuta 2005 muutetun kumppanuussopimuksen muuttamisesta (EUVL L 287, 4.11.2010, s. 3).

                     (16)

                        AKT–EU-suurlähettiläskomitean päätös N:o 3/2019, annettu 17 päivänä joulukuuta 2019, AKT–EU-kumppanuussopimuksen 95 artiklan 4 kohdan mukaisten siirtymävaiheen toimenpiteiden hyväksymisestä [2020/2] (EUVL L 1, 3.1.2020, s. 3), sellaisena kuin se on muutettuna AKT–EU-kumppanuussopimuksen 95 artiklan 4 kohdan mukaisten siirtymävaiheen toimenpiteiden hyväksymisestä annetun AKT–EU-suurlähettiläskomitean päätöksen N:o 3/2019 muuttamisesta 4 päivänä joulukuuta 2020 annetulla AKT–EU-suurlähettiläskomitean päätöksellä N:o 2/2020 [2020/2052] (EUVL L 420, 14.12.2020, s. 32) ja AKT–EU-kumppanuussopimuksen 95 artiklan 4 kohdan mukaisten siirtymävaiheen toimenpiteiden hyväksymisestä annetun AKT–EU-suurlähettiläskomitean päätöksen N:o 3/2019 muuttamisesta 26 päivänä marraskuuta 2021 annetulla AKT-EU-suurlähettiläskomitean päätöksellä N:o 3/2021 [2021/2175] (EUVL L 441, 9.12.2021, s. 3).

                     (17)

                        Neuvoston päätös (EU) 2016/394, annettu 14 päivänä maaliskuuta 2016, Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen 96 artiklan nojalla Burundin tasavallan kanssa käydyn neuvottelumenettelyn päättämisestä (EUVL L 73, 18.3.2016, s. 90).


               EUROOPAN KOMISSIO
            Bryssel 19.11.2021
            COM(2021) 698 final
            2021/0363(BUD)

            Ehdotus
            EUROOPAN PARLAMENTIN JA NEUVOSTON PÄÄTÖS
            työttömiksi jääneitä työntekijöitä tukevan Euroopan globalisaatiorahaston varojen käyttöönotosta Ranskan hakemuksen johdosta – EGF/2021/005 FR/Airbus

               PERUSTELUT

               EHDOTUKSEN TAUSTA

               1.Työttömiksi jääneitä työntekijöitä tukevan Euroopan globalisaatiorahaston, jäljempänä ’EGR’, rahoitustukeen sovellettavat säännöt vahvistetaan Euroopan globalisaatiorahastosta (EGR) työttömiksi jääneille työntekijöille ja asetuksen (EY) N:o 1309/2013 kumoamisesta 28. huhtikuuta 2021 annetussa Euroopan parlamentin ja neuvoston asetuksessa (EU) 2021/691,
                  1
                jäljempänä ’EGR-asetus’.

               2.Ranska toimitti 26. heinäkuuta 2021 hakemuksen EGF/2021/005 FR/Airbus EGR:n rahoitustuen saamiseksi sen jälkeen, kun Airbus oli vähentänyt työntekijöitä Ranskassa.

               3.Arvioituaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät.

               HAKEMUKSEN TIIVISTELMÄ

                        EGR-hakemus

                        EGF/2021/005 FR/Airbus

                        Jäsenvaltio

                        Ranska

                        Asianomaiset alueet (NUTS
                           2
                         2 -taso)

                        Midi-Pyrénées

                        (FRJ2)

                        Pays de la Loire

                        (FRG0)

                        Hakemuksen jättämispäivä

                        26. heinäkuuta 2021

                        Ilmoitus hakemuksen vastaanottamisesta

                        9. elokuuta 2021

                        Lisätietopyyntö

                        9. elokuuta 2021

                        Lisätietojen toimittamisen määräaika

                        13. syyskuuta 2021

                        Arvioinnin päättämisen määräaika

                        24. marraskuuta 2021

                        Toimintakriteeri

                        EGR-asetuksen 4 artiklan 2 kohdan a alakohta

                        Ensisijainen yritys

                        Airbus

                        (Airbus SE)

                        Asianomaisten yritysten määrä

                        1

                        Toimiala(t)

                        (NACE Rev. 2:n kaksinumerotaso)
                           3

                        kaksinumerotaso 30 (Kulkuneuvojen valmistus)

                        Viiteajanjakso (neljä kuukautta):

                        1. marraskuuta 2020 – 1. maaliskuuta 2021

                        Viiteajanjaksona tapahtuneet työntekijävähennykset (a)

                        508

                        Työntekijävähennykset ennen viiteajanjaksoa tai sen jälkeen (b)

                        0

                        Vähennettyjen työntekijöiden kokonaismäärä (a + b)

                        508

                        Tukeen oikeutettujen edunsaajien kokonaismäärä

                        508

                        Kohteena olevien edunsaajien kokonaismäärä

                        297

                        Yksilöllisten palvelujen talousarvio euroina

                        4 406 194

                        EGR:n täytäntöönpanon talousarvio
                           4
                         euroina

                        0

                        Kokonaistalousarvio euroina

                        4 406 194

                        EGR:n tuki euroina (85 %)

                        3 745 264

               HAKEMUKSEN ARVIOINTI

               Menettely

               4.Ranska toimitti hakemuksen EGF/2021/005 FR/Airbus 26. heinäkuuta 2021 eli 12 viikon kuluessa siitä päivästä, jona EGR-asetuksen 4 artiklassa esitetyt toimintakriteerit täyttyivät.
                  5
                Komissio vahvisti vastaanottaneensa hakemuksen ja pyysi Ranskalta lisätietoja 9. elokuuta 2021. Nämä lisätiedot toimitettiin 25 työpäivän kuluessa pyynnön esittämisestä, kun määräaikaa oli Ranskan asianmukaisesti perustelemasta pyynnöstä jatkettu kymmenellä päivällä. Täydellisen hakemuksen vastaanottamisesta alkava 50 työpäivän määräaika, jonka kuluessa komission olisi saatettava päätökseen arviointinsa siitä, täyttääkö hakemus rahoitustuen myöntämisen edellytykset, päättyy 24. marraskuuta 2021.

               Hakemuksen tukikelpoisuus

               Asianomaiset yritykset ja edunsaajat

               5.Hakemus koskee 508:aa työttömäksi jäänyttä työntekijää, joiden työskentely on loppunut yrityksen Airbus (Airbus SE) taloudellis-sosiaalisessa yksikössä (UES)
                  6
                Airbus Commercial, jäljempänä ’Airbus Commercial’. Airbus toimii toimialalla, joka on luokiteltu NACE Rev. 2:n kaksinumerotasoon 30 (Kulkuneuvojen valmistus). Yrityksen tekemät työntekijävähennykset sijoittuvat NUTS 2 -alueille Midi-Pyrénées (FRJ2) ja Pays de la Loire (FRG0).

               Toimintakriteerit

               6.Ranska jätti hakemuksen käyttäen perustana EGR-asetuksen 4 artiklan 2 kohdan a alakohdan toimintakriteeriä, jossa edellytyksenä on vähintään 200:n työttömäksi jääneen työntekijän työskentelyn loppuminen neljän kuukauden viiteajanjakson aikana jäsenvaltiossa sijaitsevassa yrityksessä, mukaan luettuina työntekijät, jotka vähennetään yrityksen toimittajien tai jatkojalostajien palveluksesta, ja/tai itsenäiset ammatinharjoittajat, joiden työskentely on loppunut.

               7.Hakemuksen neljän kuukauden viiteajanjakso alkoi 1. marraskuuta 2020 ja päättyi 1. maaliskuuta 2021. Sen aikana Airbus vähensi 508 työntekijää.

               Työttömiksi jääneiden ja työskentelyn loppumisen laskeminen

               8.Työttömiksi jääneiden työntekijöiden työskentelyn loppuminen viiteajanjakson aikana on laskettu päivästä, jona työnantaja antoi yksilöllisen ilmoituksen työntekijän irtisanomisesta tai työsopimuksen päättämisestä.

               Tukeen oikeutetut edunsaajat

               9.Tukeen oikeutettuja edunsaajia on yhteensä 508.

               Kuvaus työntekijöiden vähentämisen ja työskentelyn loppumisen taustalla olevista tapahtumista

               10.Airbusin kaupallisten ilma-alusten osasto on johtava kaupallisten ilma-alusten valmistaja. Kun covid-19-pandemia aiheutti kaupallisen lentotoiminnan ja etenkin matkustajalentojen yleisen romahtamisen, Airbusin kaupallisten ilma-alusten osasto ajautui vakaviin vaikeuksiin.

               11.Yleiset matkustusrajoitukset pitivät pandemian aikana suurimman osan alan kalustosta maassa. Pandemiaa seurannut talouskriisi on lisäksi heikentänyt monien lentoliikenneasiakkaiden ostovoimaa ja saanut asiakkaat harkitsemaan lentopäätöksiään uudelleen.

               12.Useimmat kaupalliset lentoyhtiöt ovat jo ilmoittaneet massiivisista rakenneuudistussuunnitelmista, joiden avulla ne yrittävät selviytyä siihen saakka, että ala on toipunut täysin, tai ne ovat toteuttaneet tällaisia suunnitelmia. Airbusin mukaan siihen ei päästäne ennen vuotta 2025.
                  7

               13.Osana rakenneuudistussuunnitelmiaan lentoyhtiöt poistivat koneitaan käytöstä ennenaikaisesti ja panivat hankintasuunnitelmansa jäihin tai peruivat ne kokonaan. Kun ilma-aluksia tuli tarjolle ylenpalttisen paljon, niiden myyntihinnat joutuivat syöksykierteeseen.
                  8

               14.Kaupallisten ilma-alusten valmistus muodosti 67 prosenttia Airbusin kokonaisliikevaihdosta.
                  9
                Huhtikuusta 2020 alkaen tuotantosuunnitelmia oli mukautettava kriisitilanteeseen, mikä johti tuotannon vähenemiseen kolmanneksella.
                  10

               15.Sovittaakseen henkilöstömääränsä äkillisesti mukautettuihin tuotantosuunnitelmiin Airbus joutui toteuttamaan rakenneuudistussuunnitelman. Koko yrityksen kattavan työehtosopimuksen
                  11
                mukaisesti pelkästään Ranskassa leikattiin 4 248 työpaikkaa.
                  12

               16.Ensimmäisenä keinona Airbus hyödynsi uutta hätälainsäädäntöä,
                  13
                joka Ranskassa oli hyväksytty pandemian vuoksi. Uusien säännösten perusteella yritykset voivat tilapäisesti vuokrata työntekijöitään muille yrityksille. Airbus pystyi tekemään tällaisia järjestelyjä omissa alayksiköissään mutta myös ulkopuolisten yritysten kanssa. Tällä tavoin asianomaisia työntekijöitä ei tarvinnut irtisanoa.

               17.Ranskan hallitus on käynnistänyt alaa tukevan ohjelman.
                  14
                Ranskan hallituksen tuella Airbus pystyi säilyttämään 500 korkean osaamistason insinöörien työpaikkaa.

               18.Neuvotteluosapuolet sopivat myös ohjelmasta, jossa annetaan neuvoja työntekijöille, jotka olisivat halukkaita päättämään työsuhteensa Airbusiin vapaaehtoisesti.

               19.Vastauksena covid-19-pandemian aiheuttamaan talouskriisiin Ranskan hallitus käynnisti lisäksi tilapäisen pitkäkestoista osa-aikatyötä koskevan ohjelman,
                  15
                jonka avulla vaikeuksissa olevat yritykset voivat lyhentää työntekijöidensä työaikaa. Ohjelman ansiosta voitiin säästää vielä 1 502 työpaikkaa.

               20.Vaikka irtisanomisia voitiin vähentää merkittävästi, työpaikkoja menetettiin kaikkiaan 2 246.

               Työntekijöiden vähentämisten odotettu vaikutus paikalliseen, alueelliseen tai kansalliseen talouteen ja työllisyyteen

               21.Ranskan viranomaiset kertovat, että covid-19-pandemian aiheuttama kriisi on koetellut puheena olevia alueita erityisen kovasti. Työttömyys kasvoi molemmilla alueilla jo ennen kriisiä. Työttömyysaste nousi vuodesta 2008 vuoteen 2018 Pays de la Loiren alueella 6,8 prosentista 8,5 prosenttiin ja Oksitanian alueella (alueella Midi-Pyrénées) 8,8 prosentista 10,7 prosenttiin. Työttömyysaste oli vuonna 2018 lähtenyt lievään laskuun, kunnes kriisi iski vuonna 2021. Vuoden 2021 ensimmäisellä neljänneksellä työttömyysaste oli Pays de la Loiressa 6,9 prosenttia ja Oksitaniassa 9,4 prosenttia.
                  16

               22.Irtisanomisilla odotetaan etenkin Oksitaniassa olevan merkittävä vaikutus työmarkkinoihin ja talouteen. Toulousen kaupunki ympäristöineen on Euroopan suurin ilmailualan klusteri. Ala työllistää 110 000 henkilöä. Alue on vahvasti riippuvainen ilmailualasta, joka on alueen merkittävin toimiala. Airbus on alueen suurin yksityinen työnantaja. Airbusin tuotannon 35 prosentin pienenemisellä odotetaan olevan erittäin vakavia vaikutuksia työllisyyteen koko alalla, myös yhtiön lukuisissa tavarantoimittajayrityksissä jne.
                  17

               23.Oksitaniassa suuri osa työttömiksi jääneistä työntekijöistä on pitkälle kouluttautuneita, mutta 31 prosenttia heistä on yli 50-vuotiaita, mikä vaikeuttaa heidän työllistymistään uudelleen. Alueesta on muodostunut merkittävä ekosysteemi startup-yrityksille, joten kiinnostuneille edunsaajille on tarjolla mahdollisuuksia yrityksen perustamiseen.
                  18

               24.Pays de la Loiren alueen talous on rakenteeltaan erittäin monipuolinen, ja sen vuoksi ilmailualan kriisin vaikutusten paikalliseen talouteen ja työmarkkinoihin odotetaan jäävän lievemmiksi. Ilmailuinsinööreille ja -teknikoille ei kuitenkaan ole tarjolla paljonkaan työllistymismahdollisuuksia. Niitä odotetaan syntyvän merenkulkuun tai uusiutuvaan energiaan liittyville toimialoille, mikä puolestaan edellyttää irtisanottujen työntekijöiden kouluttautumista uudelleen. Työttömäksi jääneiden ikä todennäköisesti vaikeuttaa uudelleentyöllistymistä samaan tapaan kuin Oksitaniassa. Puheena olevista työntekijöistä 11 prosenttia on yli 55-vuotiaita.
                  19

               Muutosten ennakointia ja rakenneuudistusta koskevan EU:n laatukehyksen soveltaminen

               25.Ranska on selostanut, miten muutosten ennakointia ja rakenneuudistusta koskevan EU:n laatukehyksen suositukset on otettu huomioon. Kun toiminnassa oleva yritys (joka ei siis ole selvitystilassa), joka työllistää vähintään 1 000 työntekijää, vähentää työntekijöitä organisaatiomuutosten vuoksi, sen on Ranskan työlainsäädännön mukaan maksettava kaikki näiden työntekijöiden hyväksi toteutettavien aktiivisen työvoimapolitiikan toimenpiteiden kustannukset. Viranomaiset puuttuvat asiaan vasta, kun irtisanovan yrityksen toteuttamat toimenpiteet päättyvät.

               26.Ranskan viranomaiset toteavat, että Airbusilla on hyvin pitkälle kehitetty järjestelmä muutosten tunnistamiseksi ja ennakoimiseksi. Tämä koskee erityisesti sen henkilöstöltä edellytettävien erityisten taitojen ja osaamisen kartoittamista ja ylipäätään työvoiman tarvetta.
                  20
                Henkilöstön ja ammattiliittojen edustajat ovat tiiviisti mukana muutokseen sopeutumista koskevissa organisatorisissa suunnitelmissa. Vaikka pandemia ja sitä seurannut kriisi iskivät toimialaan yhtäkkiä, Airbus pystyi olemassa olevan järjestelmänsä ansiosta neuvottelemaan henkilöstön ja ammattiliittojen edustajien kanssa kriisiin vastaamiseksi tarvittavasta uudelleenjärjestelystä.

               27.Ranska on ilmoittanut, että Airbus on toiminnassa olevana, yli 1 000 työntekijää työllistävänä yrityksenä koonnut laajan aktiivisten työmarkkinatoimenpiteiden paketin, jolla autetaan irtisanottuja työntekijöitä. Yhteistyössä ulkoisen uudelleensijoittamiskonsultin kanssa Airbus perusti tiedotus- ja neuvontapisteen (Mobility Pathways), johon työntekijät voivat ensimmäiseksi ottaa yhteyttä. Tiedotuspisteessä työntekijät saavat neuvoja mahdollisista etenemistavoista ja sitten apua pyrkimyksiinsä osallistua koulutustoimiin tai löytää uusi työpaikka.

               Täydentävyys suhteessa kansallisin tai unionin varoin rahoitettuihin toimiin

               28.Ranskan viranomaiset ovat vahvistaneet, että EGR:n rahoitustukea saaviin jäljempänä kuvattuihin toimiin ei saada tukea muista unionin rahoitusvälineistä.

               Menettelyt, joita noudatetaan kohteena olevien edunsaajien tai heidän edustajiensa tai työmarkkinaosapuolten sekä paikallis- ja aluehallinnon viranomaisten kuulemiseksi

               29.Ranska on ilmoittanut, että yksilöllisten palvelujen koordinoidun paketin kokoamisessa on kuultu henkilöstön ja ammattiliittojen edustajia. Airbus ja asianomaisen henkilöstön ja ammattiliittojen edustajat
                  21
                järjestivät niin kansallisella kuin kansainväliselläkin tasolla useaan otteeseen tapaamisia ja neuvotteluja, joissa ne kartoittivat mahdollisia keinoja lieventää henkilöstöön suoraan kohdistuvia vaikutuksia ja laatia toimenpidepaketteja asianomaisten työntekijöiden auttamiseksi. Nämä sisäiset neuvottelukierrokset alkoivat 30. kesäkuuta 2020 ja päättyivät 15. lokakuuta 2020.

               Kohteena olevat edunsaajat ja ehdotetut toimenpiteet

               Kohteena olevat edunsaajat

               30.Toimenpiteisiin odotetaan osallistuvan arviolta 297 vähennettyä työntekijää. Kyseisten työntekijöiden jakauma sukupuolen, iän ja koulutustason mukaan on seuraava:

                        Ryhmä

                        Kohteena olevia edunsaajia

                        Sukupuoli:

                        Miehiä:

                        236

                        (79,5 %)

                        Naisia:

                        61

                        (20,5 %)

                        Muunsukupuolisia:

                        0

                        (0,0 %)

                        Ikäryhmä:

                        alle 30-vuotiaita:

                        35

                        (11,8 %)

                        30–54-vuotiaita:

                        222

                        (74,7 %)

                        yli 54-vuotiaita:

                        40

                        (13,5 %)

                        Koulutustaso

                        Enintään ylempi perusaste
                           22

                        0

                        (0,0 %)

                        Keskiaste
                           23
                         tai keskiasteen jälkeinen
                           24

                        150

                        (50,5 %)

                        Korkea-asteen koulutus
                           25

                        147

                        (49,5 %)

               Ehdotetut toimenpiteet

               31.Toimenpiteet, joihin Ranskan viranomaiset hakevat EGR:n yhteisrahoitusta, ovat osa yksilöllisten toimenpiteiden pakettia, jonka irtisanova yritys tarjoaa asianomaisille työntekijöille. EGR:n tukea voidaan kuitenkin myöntää ainoastaan sellaisiin toimenpiteisiin, jotka menevät irtisanovan yrityksen lakisääteisiä velvoitteita pitemmälle. Ne kuvataan seuraavassa:

               –Starttiraha: Yrityksen perustamisesta kiinnostunutta edunsaajaa tuetaan 15 000 euron starttirahalla. Kiinnostuneet työntekijät voivat pyytää saada liittyä starttirahajärjestelmään ja hakea avustusta kuuden kuukauden ajan liittymisestään. Starttiraha maksetaan kiinteämääräisenä yrityksen todellisesta perustamisesta esitettyä näyttöä vastaan. Menettelyä hallinnoi Mobility Pathways, joka antaa hakuohjeita, tarkastaa ja vahvistaa liiketoimintasuunnitelman ja tekee lopullisen päätöksen avustuksen myöntämisestä. Jos tuensaajat perustavat yrityksen yhdessä, kukin edunsaaja saa starttirahan täysimääräisenä.

               –Yrityksen perustamiseen tähtäävä koulutus: Toimenpide on tarkoitettu starttirahajärjestelmään liittyneille edunsaajille. Yrityksen perustamisesta kiinnostuneille tarjotaan laaja koulutuspaketti.

               –Yrityksen perustamiseen tähtäävään koulutukseen liittyvä kustannusavustus: Yrityksen perustamiseen tähtäävään koulutukseen osallistuvat edunsaajat voivat saada korvauksen majoitukseen, aterioihin, matkoihin, mahdollisiin tulkkauspalveluihin jne. liittyvistä kustannuksista.

               –Palkanlisät: Toimenpiteen on tarkoitus toimia kannustimena uuden työpaikan vastaanottamiseen silloinkin, kun palkka jää pienemmäksi kuin aiemmassa työpaikassa. Palkanlisä on enintään 350 euroa kuukaudessa, ja sitä maksetaan enintään 12 kuukauden ajalta.

               32.Ranska kertoo, että irtisanova yritys tarjoaa henkilöstölleen säännöllisesti koulutusta, jossa kiinnitetään erityistä huomiota digitaalisiin ja resurssitehokkaassa taloudessa tarvittaviin taitoihin. EGR-asetuksen 7 artiklan 2 kohdassa mainittu tällaisten laaja-alaisten taitojen jakaminen ei siksi välttämättä tapahtuisi jäsennellysti. Jos edunsaajalla on erityisiä koulutustarpeita, sopivaa koulutusta voidaan kuitenkin tarjota.

               33.Tässä kuvatut ehdotetut toimet ovat aktiivisia työmarkkinatoimenpiteitä, jotka ovat osa EGR-asetuksen 7 artiklassa vahvistettuja tukikelpoisia toimia. Nämä toimet eivät korvaa passiivisia sosiaalisen suojelun toimenpiteitä.

               34.Ranska on toimittanut vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Maan viranomaiset ovat vahvistaneet, ettei EGR:n rahoitustuella korvata tällaisia toimia.

               Alustava talousarvio

               35.Arvioidut kokonaiskustannukset ovat 4 406 194 euroa, johon sisältyy pelkästään yksilöllisten palvelujen kustannuksia mutta ei valmistelu-, hallinnointi-, tiedotus- ja mainonta-, valvonta- ja raportointitoimien kustannuksia.

               36.EGR:ltä haettu rahoitusosuus on yhteensä 3 745 264 euroa (85 % kokonaiskustannuksista).

               37.Kansallisen ennakko- tai osarahoituksen lähteenä on Airbus.

                        Toimenpiteet

                        Arvioitu osallistujamäärä

                        Arvioidut kustannukset osallistujaa kohti
                        (euroa)
                           26

                        Arvioidut kokonaiskustannukset

                        (euroa)
                           27

                        Yksilölliset palvelut (EGR-asetuksen 7 artiklan 2 kohdan a alakohta)

                        Starttiraha (prime création d’entreprise)

                        217

                        15 000

                        3 255 000

                        Yrityksen perustamiseen tähtäävä koulutus (formation création d’entreprise)

                        275

                        3 974

                        1 092 902

                        Välisumma a):

                        Prosenttiosuus yksilöllisten palvelujen paketista:

                        –

                        4 347 902

                        (98,7 %)

                        Avustukset ja kannustimet (EGR-asetuksen 7 artiklan 2 kohdan b alakohta)

                        Yrityksen perustamiseen tähtäävään koulutukseen liittyvä kustannusavustus (allocation frais annexes formation création d’entreprise)

                        21

                        724

                        15 199

                        Palkanlisät (indemnité différentielle de salaire)

                        22

                        1 959

                        43 093

                        Välisumma b):

                        Prosenttiosuus yksilöllisten palvelujen paketista:

                        –

                        58 292

                        (1,3 %)

                        EGR-asetuksen 7 artiklan 5 kohdan mukaiset toimet

                        1. Valmistelutoimet

                        –

                        0

                        2. Hallinnointi

                        –

                        0

                        3. Tiedotus ja mainonta

                        –

                        0

                        4. Valvonta ja raportointi

                        –

                        0

                        Välisumma c):

                        Prosenttiosuus kokonaiskustannuksista:

                        –

                        0

                        (0 %)

                        Kustannukset yhteensä (a + b + c):

                        –

                        4 406 194

                        EGR:n rahoitusosuus (85 % kokonaiskustannuksista)

                        –

                        3 745 264

               38.Edellä olevassa taulukossa EGR-asetuksen 7 artiklan 2 kohdan b alakohdan mukaisiksi toimiksi yksilöityjen toimien kustannukset ovat enintään 35 prosenttia yksilöllisten palvelujen koordinoidun paketin kokonaiskustannuksista. Ranska on vahvistanut näiden toimien edellytyksenä olevan, että kohteena olevat edunsaajat osallistuvat aktiivisesti työnhaku- tai koulutustoimiin.

               39.Ranska on vahvistanut, että itsenäiseen ammatinharjoittamiseen, yritysten perustamiseen ja yritysten toiminnan jatkamiseen työntekijöiden johdolla liittyvät investointikustannukset ovat enintään 22 000 euroa edunsaajaa kohti.

               Menojen tukikelpoisuuskausi

               40.Ranska aloitti yksilöllisten palvelujen tarjoamisen kohteena oleville edunsaajille 1. marraskuuta 2020. Toimenpiteisiin liittyviin menoihin voidaan näin ollen myöntää EGR:n rahoitustukea kaudella, joka alkaa 1. marraskuuta 2020 ja päättyy 24 kuukauden kuluttua rahoituspäätöksen voimaantulopäivästä.

               41.Ranska ei hyödynnä mahdollisuutta pyytää varoja valmistelu-, hallinnointi-, tiedotus- ja mainonta-, valvonta- ja raportointitoimiin.

               Hallinnointi- ja valvontajärjestelmät

               42.Hakemuksessa on hallinnointi- ja valvontajärjestelmän kuvaus, jossa täsmennetään eri elinten vastuulla olevat tehtävät. Ranska on ilmoittanut komissiolle, että rahoitustuen hallinnoinnista vastaa työ-, työllisyys-, ammattikoulutus- ja sosiaalisen vuoropuhelun ministeriön pääosasto Délégation générale à l’emploi et à la formation professionnelle (DGEFP, työllisyyden ja ammatillisen koulutuksen pääosasto) ja erityisesti siihen kuuluva Mission Fonds national de l'emploi (DGEFP – MFNE, valtion työllisyysrahasto). Maksut suorittaa DGEFP:n talousasioiden yksikkö Mission des Affaires Financières (DGEFP – MAFI) Ranskan tarkastusviranomainen EGR:n osalta on Commission interministérielle de coordination des contrôles (CICC). Toimenpiteiden täytäntöönpanosta vastaa Airbus. Täytäntöönpanoa varten Ranskan viranomaiset solmivat Airbusin kanssa kumppanuussopimuksen.

               Asianomaisen jäsenvaltion sitoumukset

               43.Ranska on toimittanut kaikki tarvittavat vakuutukset seuraavista:

               –Suunniteltuihin toimiin osallistumisen ja täytäntöönpanon osalta noudatetaan yhdenvertaisen kohtelun ja syrjimättömyyden periaatteita.

               –Kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu.

               –Airbus, joka on jatkanut toimintaansa irtisanomisten jälkeen, on noudattanut henkilöstön vähentämistä koskevia oikeudellisia velvoitteitaan ja turvannut työntekijänsä asianmukaisesti.

               –Kaksinkertainen rahoitus estetään.

               –EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista.

               TALOUSARVIOVAIKUTUKSET

               Talousarvioesitys

               44.EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) 2020/2093
                  28
                8 artiklassa säädetään.

               45.Tutkittuaan hakemuksen EGR-asetuksen 13 artiklan 1 ja 2 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 3 745 264 euroa eli 85 prosenttia suunniteltujen toimien kokonaiskustannuksista rahoitustuen myöntämiseksi hakemukselle.

               46.Euroopan parlamentti ja neuvosto tekevät yhdessä talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16. joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen
                  29
                9 kohdan mukaisesti ehdotetun päätöksen EGR:n varojen käyttöönotosta.

               Muut asiaan liittyvät asiakirjat

               47.Samaan aikaan kun komissio esittää ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaista budjettikohtaa koskevan määrärahasiirtoehdotuksen, jonka määrä on 3 745 264 euroa.

               48.Samaan aikaan kun komissio hyväksyi tämän ehdotuksen päätökseksi EGR:n varojen käyttöönottamisesta, se hyväksyi rahoitustukea koskevan päätöksen, joka on varainhoitoasetuksen
                  30
                110 artiklassa tarkoitettu rahoituspäätös. Kyseinen rahoituspäätös tulee voimaan päivänä, jona komissiolle ilmoitetaan siitä, että Euroopan parlamentti ja neuvosto ovat hyväksyneet määrärahasiirron.

               2021/0363 (BUD)

               Ehdotus

               EUROOPAN PARLAMENTIN JA NEUVOSTON PÄÄTÖS

               työttömiksi jääneitä työntekijöitä tukevan Euroopan globalisaatiorahaston varojen käyttöönotosta Ranskan hakemuksen johdosta – EGF/2021/005 FR/Airbus

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen,

               ottavat huomioon Euroopan globalisaatiorahastosta (EGR) työttömiksi jääneille työntekijöille ja asetuksen (EY) N:o 1309/2013 kumoamisesta 28 päivänä huhtikuuta 2021 annetun Euroopan parlamentin ja neuvoston asetuksen (EU) 2021/691
                  31
                ja erityisesti sen 15 artiklan 1 kohdan,

               ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16 päivänä joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen
                  32
                ja erityisesti sen 9 kohdan,

               ottavat huomioon Euroopan komission ehdotuksen

               sekä katsovat seuraavaa:

               (1)Euroopan globalisaatiorahasto (EGR) työttömiksi jääneille työntekijöille pyrkii osoittamaan solidaarisuutta ja edistämään ihmisarvoista ja kestävää työllisyyttä unionissa tarjoamalla tukea suurten rakenteellisten muutosten vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttamalla heitä palaamaan ihmisarvoiseen ja kestävään työhön mahdollisimman nopeasti.

               (2)EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten neuvoston asetuksen (EU, Euratom) 2020/2093
                  33
                8 artiklassa säädetään.

               (3)Ranska toimitti 26 päivänä heinäkuuta 2021 hakemuksen EGR:n varojen ottamiseksi käyttöön yrityksen Airbus (Airbus SE) toteuttamien työntekijävähennysten vuoksi. Airbus toimii Euroopan unionin tilastollisen toimialaluokituksen, jäljempänä ’NACE’,
                  34
                Rev. 2:n kaksinumerotasoon 30 (Kulkuneuvojen valmistus) luokitellulla toimialalla Ranskassa. Hakemusta on täydennetty lisätiedoin asetuksen (EU) 2021/691 8 artiklan 5 kohdan mukaisesti. Hakemus on asetuksen (EU) 2021/691 13 artiklassa säädettyjen EGR:n rahoitustuen vahvistamista koskevien vaatimusten mukainen.

               (4)Tämän vuoksi EGR:stä olisi otettava käyttöön 3 745 264 euroa rahoitustuen myöntämiseksi Ranskan hakemuksen perusteella.

               (5)Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

               OVAT HYVÄKSYNEET TÄMÄN PÄÄTÖKSEN:

               1 artikla

               Otetaan työttömiksi jääneitä työntekijöitä tukevasta Euroopan globalisaatiorahastosta työttömiksi jääneille työntekijöille käyttöön 3 745 264 euroa maksusitoumusmäärärahoina ja maksumäärärahoina osana varainhoitovuotta 2022 koskevaa unionin yleistä talousarviota.

               2 artikla

               Tämä päätös tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan [sen hyväksymispäivästä]
                  35*.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        EUVL L 153, 3.5.2021, s. 48.

                     (2)

                        Komission delegoitu asetus (EU) 2019/1755, annettu 8 päivänä elokuuta 2019, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 liitteiden muuttamisesta (EUVL L 270, 24.10.2019, s. 1–56).

                     (3)

                        EUVL L 393, 30.12.2006, s. 1.

                     (4)

                        Asetuksen (EU) 2021/691 7 artiklan 5 kohdan mukaisesti.

                     (5)

                        Kyseisen 12 viikon määräajan kuluminen keskeytettiin asetuksen (EU) 2021/691 8 artiklan 2 kohdan mukaisesti 1. tammikuuta 2021 ja 3. toukokuuta 2021 väliseksi ajaksi.

                     (6)

                        Taloudellis-sosiaalinen yksikkö (unité économique et sociale – UES) on Ranskan lainsäädännön mukainen oikeudellinen rakenne, johon voidaan koota yrityksiä, joilla on sama johto, jotka toimivat samalla toimialalla ja joiden työntekijöillä on yhteiset edut mutta jotka ovat oikeudellisesti erillisiä yrityksiä. Tarkoituksena on luoda yhteinen työntekijöitä edustava elin. Työntekijävähennykset tapahtuivat taloudellis-sosiaalisessa yksikössä Airbus Commercial, johon kuuluvat Airbus SE:n kaksi ranskalaista tytäryhtiötä Airbus SAS ja Airbus Operations SAS.

                     (7)

                        Airbusin julkaisematon asiakirja ”Livre 2”, jossa esitetään sisäinen analyysi covid-kriisistä ja sen vaikutuksesta Airbusin toimialaan Ranskassa.

                     (8)

                        Ks. edellinen alaviite.

                     (9)

                        https://www.airbus.com/content/dam/corporate-topics/financial-and-company-information/Airbus-FY2020-Presentation.pdf

                     (10)

                  https://www.airbus.com/newsroom/press-releases/en/2020/04/airbus-reports-first-quarter-q1-2020-results.html
                  .

                     (11)

                        Accord collectif relatif au plan d’adaptation des sociétés composant l’UES Airbus Commercial dans le contexte de la crise économique Covid-19 et ses conséquences sur l’emploi.

                     (12)

                        Maailmanlaajuisesti Airbusin oli vähennettävä noin 9 400 työpaikkaa. https://www.airbus.com/content/dam/corporate-topics/financial-and-company-information/Airbus-FY2020-SN.pdf.

                     (13)

                        Loi d’urgence n°2020-734, 17. kesäkuuta 2020.

                     (14)

                        Ohjelman käynnisti CORAC (Conseil pour la Recherche Aéronautique Civile).

                     (15)

                        Activité Partielle de Longue Durée (APLD): https://www.service-public.fr/professionnels-entreprises/vosdroits/F35381

                     (16)

                        Ranskan tilastolaitoksen keräämät tiedot. Menetelmistä ja tilastoista tarkemmin ks. https://www.insee.fr/fr/metadonnees/source/indicateur/p1660/description.

                     (17)

                        Julkaisematon asiakirja Airbus – Étude d’Impact, BPI Consulting Paris, 12/2020.

                     (18)

                        Ks. edellinen alaviite.

                     (19)

                        Ks. edellinen alaviite.

                     (20)

                        Asiaa koskevassa 15. helmikuuta 2019 tehdyssä sopimuksessa Accord-Gestion des Emplois et des Parcours Professionnels Airbus sitoutuu paitsi analysoimaan näitä tarpeita myös keskustelemaan niistä kaikkien asiaankuuluvien yrityksen sisäisten toimijoiden kanssa.

                     (21)

                        CGA-F (Comité de Groupe Airbus France), CSE-C (Comité Social Economique-Central), CSE-E (Comité Social Economique-Etablissement), Comité Européen.

                     (22)

                        ISCED 0-2.

                     (23)

                        ISCED 3.

                     (24)

                        ISCED 4.

                     (25)

                        ISCED 5-8.

                     (26)

                        Työntekijää kohden arvioidut kustannukset on desimaalien välttämiseksi pyöristetty. Pyöristämisellä ei kuitenkaan ole vaikutusta kunkin toimenpiteen kokonaiskustannuksiin, jotka ovat edelleen samat kuin Ranskan esittämässä hakemuksessa.

                     (27)

                        Kokonaiskustannukset eivät täsmää pyöristämisen vuoksi.

                     (28)

                        EUVL L 433 I, 22.12.2020, s. 11.

                     (29)

                        EUVL L 433 I, 22.12.2020, s. 29.

                     (30)

                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

                     (31)

                        EUVL L 153, 3.5.2021, s. 48.

                     (32)

                        EUVL L 433 I, 22.12.2020, s. 29.

                     (33)

                        Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433 I, 22.12.2020, s. 11).

                     (34)

                        Euroopan parlamentin ja neuvoston asetus (EY) N:o 1893/2006, annettu 20 päivänä joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1).

                     (35)
                  *
                        Parlamentti lisää päivämäärän ennen julkaisemista EUVL:ssä.


               EUROOPAN KOMISSIO
            Bryssel 12.1.2022
            COM(2022) 6 final
            2022/0001(NLE)

            Ehdotus
            NEUVOSTON PÄÄTÖS
            lyhytaikaista oleskelua koskevasta viisumivapaudesta tehdyn Euroopan unionin ja Vanuatun tasavallan välisen sopimuksen soveltamisen osittaisesta keskeyttämisestä

               PERUSTELUT

               Tammikuussa 2019 julkaistussa komission kertomuksessa sijoittajien kansalaisuus- ja oleskeluoikeusjärjestelyistä Euroopan unionissa
                  1
                tuotiin esiin tällaisiin järjestelyihin liittyviä huolenaiheita, jotka koskevat erityisesti turvallisuutta, järjestäytyneen rikollisuuden soluttautumista, rahanpesua, terrorismin rahoitusta, veronkiertoa ja korruptiota. Siinä varoitettiin myös, että kun sijoittajien kansalaisuusjärjestelyjä toteuttavat sellaiset maat, joiden kansalaisilla on viisumivapaa pääsy unioniin, järjestelyjä voitaisiin käyttää tavanomaisen Schengen-viisumimenettelyn ja siihen liittyvän riskien perusteellisen arvioinnin kiertämiseen.
                  2

               EU:n ja Vanuatun välistä viisumivapaussopimusta
                  3
                on sovellettu vuodesta 2015. Ennen vuotta 2015 Vanuatulla oli käytössä vain yksi sijoittajien kansalaisuusjärjestely, jonka välityksellä myönnettiin vähäinen määrä passeja.
                  4
                Vanuatu on kuitenkin vuodesta 2015 lähtien ottanut käyttöön uusia sijoittajien kansalaisuusjärjestelyjä, ja hyväksyttyjen hakijoiden määrä on kasvanut merkittävästi. Vanuatun viranomaisten mukaan tällä hetkellä käytössä on kaksi järjestelmää: Vanuatu Contribution Program ja Development Support Program. Maaliskuuhun 2021 mennessä Vanuatu oli myöntänyt sijoittajien kansalaisuusjärjestelyjen välityksellä yli 10 500 passia.
                  5
                Vanuatun parlamentti hyväksyi huhtikuussa 2021 uuden kansalaisuusjärjestelyn, jota ei ole vielä otettu käyttöön.
                  6

               Komissio alkoi tutkia Vanuatun soveltamia järjestelyjä vuonna 2017, koska ne herättivät vakavia epäilyksiä erityisesti turvallisuuspuutteidensa johdosta. Komissio muistutti Vanuatun viranomaisia myös siitä, että viisumivapaussopimukseen sisältyy mahdollisuuksia keskeyttää sen soveltaminen. Komissio pyysi Vanuatun viranomaisilta vuonna 2017 myös tietoja järjestelyjen hallinnoinnista ja erityisesti hakijoille suoritettavasta turvallisuustutkinnasta. Vanuatun hallitus vakuutti komissiolle vuonna 2018, että turvallisuustutkintamenettelyihin sisältyi tarkistuksia Interpolin tietokannoista.

               EU:n ja Vanuatun välillä 15. huhtikuuta 2019 käydyssä viidennessä vahvistetussa poliittisessa vuoropuhelussa EU toisti huolensa järjestelyistä, joilla Vanuatun kansalaisuuden voi saada sijoitusten kautta, ja totesi niillä voivan olla vaikutuksia viisumivapaussopimuksen kannalta. EU selvensi, että vaikka kansalaisuuden myöntämismenettelyt ovat Vanuatun suvereeneja päätöksiä, väärinkäytösten estämiseksi on olennaista suorittaa erittäin tiukat taustan tarkistukset.

               Komission tietoon tuli heinäkuussa 2019, että eräille hakijoille oli myönnetty kansalaisuus Vanuatun toteuttaman sijoittajien kansalaisuusjärjestelyjen välityksellä siitä huolimatta, että heidät oli merkitty Interpolin tietokantoihin, ja että jotkut hakijat olivat esittäneet väärennettyjä asiakirjoja (erityisesti väärennettyjä puhtaita rikosrekisteritietoja), mitä Vanuatun viranomaiset eivät havainneet.

               Komissio pyysi Vanuatun viranomaisilta kirjeitse lisätietoja järjestelyistä, turvallisuustutkintamenettelyistä ja kansalaisuuden myöntämisestä Interpolin seurantalistoilla oleville hakijoille. Kirjeissä varoitettiin jälleen mahdollisuudesta keskeyttää viisumivapaus.
                  7

               EU viittasi Vanuatun kanssa 21. huhtikuuta 2021 käymässään kuudennessa vahvistetussa poliittisessa vuoropuhelussa jälleen siihen, että Vanuatun toteuttamilla sijoittajien kansalaisuusjärjestelyillä saattaa olla vaikutuksia viisumivapaussopimukseen, ja suositteli painokkaasti, että Vanuatu puuttuisi välittömästi tällaisiin järjestelyihin liittyviin mahdollisiin järjestäytyneen rikollisuuden soluttautumisen, rahanpesun, veronkierron ja korruption riskeihin. Vanuatu ilmoitti tämän poliittisen vuoropuhelun yhteydessä aikovansa toteuttaa näiden ongelmien ratkaisemiseksi uudistuksia, kuten tiivis yhteistyö eri sidosryhmien – erityisesti maan rahanpesun selvittelykeskuksen – kanssa ja passilain muuttaminen. Vanuatun hallitus ryhtyi kuitenkin huhtikuussa 2021 lisätoimiin uuden kansalaisuusohjelman perustamiseksi.

               Komissio päätteli Vanuatulta saatujen tietojen perusteella, että sen soveltamissa sijoittajajärjestelyissä on vakavia heikkouksia ja turvallisuuspuutteita, jotka voivat aiheuttaa riskin EU:n ja sen jäsenvaltioiden sisäiselle turvallisuudelle. Erityisesti hakemusten keskimääräinen käsittelyaika on liian lyhyt perusteellisen tutkinnan tekemiseksi, eikä ennen kansalaisuuden myöntämistä vaihdeta järjestelmällisesti tietoja hakijan alkuperämaan tai pääasiallisen aiemman asuinmaan kanssa. Lisäksi järjestelyissä ei aseteta Vanuatussa sijaitsevaa fyysistä asuinpaikkaa tai maassa oleskelua koskevia vaatimuksia. Turvallisuustutkinnan luotettavuutta koskevia lisäepäilyksiä herättää fyysistä haastattelua koskevan vaatimuksen puuttuminen, koska tämä vähentää viranomaisten mahdollisuuksia vahvistaa hakemuksessa annetut tiedot, mukaan lukien niiden todenperäisyys ja uskottavuus.

               Saatavilla olevat tiedot herättävät huolta myös järjestelyjen laajuudesta, hakemusten hylkäämisasteesta ja hakijoiden alkuperäisistä kansalaisuuksista.

               Ensinnäkin hyväksyttyjen hakijoiden määrä on erittäin suuri (Vanuatun passiviraston mukaan vuosina 2013–2021 myönnettiin sijoitusten vastineena yli 10 500 kansalaisuutta).

               Toiseksi hylkäämisaste on erittäin alhainen. Käytettävissä olevien tietojen perusteella vuoteen 2020 mennessä oli hylätty vain yksi hakemus.
                  8
                Tämä herättää lisäepäilyksiä turvallisuustutkinnan ja taustan tarkistusten luotettavuudesta.

               Kolmanneksi hyväksyttyjen hakijoiden alkuperämaihin kuuluu eräitä maita, jotka on yleensä suljettu muiden kansalaisuusjärjestelyjen ulkopuolelle, kuten Iran ja Afganistan, ja muita maita, joiden kansalaisilta edellytetään viisumia lyhytaikaista EU:ssa oleskelua varten, kuten Nigeria, Jemen, Syyria, Pakistan ja Libya.

               Vanuatun vuodesta 2015 lähtien käyttöön ottamien järjestelyjen ansiosta viisumipakon piiriin kuuluvien maiden kansalaiset voivat näin kiertää tavanomaisen Schengen-viisumimenettelyn ja siihen liittyvän yksilöllisen muuttoliike- ja turvallisuusriskien perusteellisen arvioinnin. Vanuatun toteuttamilla sijoittajien kansalaisuusjärjestelyillä ei varmisteta korkeaa turvallisuustasoa, johon viitataan komission vuonna 2019 antamassa kertomuksessa sijoittajien kansalaisuus- ja oleskeluoikeusjärjestelyistä
                  9
               .

               Lisäksi vuodesta 2015 lähtien käyttöön otettujen järjestelyjen on mainostettu tarjoavan viisumivapaan pääsyn EU:hun, vaikka viisumivapaussopimuksen tarkoituksena ei ole antaa kolmansien maiden kansalaisille, joilla on oltava viisumi EU:n alueelle matkustamiseksi, mahdollisuutta kiertää tällainen vaatimus hankkimalla Vanuatun kansalaisuus. Vaikka EU kunnioittaa suvereenien valtioiden oikeutta päättää omista kansalaisuuden myöntämismenettelyistään, viisumivapaata pääsyä unioniin ei pitäisi käyttää välineenä, jonka avulla houkutellaan sijoituksia kansalaisuutta vastaan.

               Sopimuksen tai sen osan soveltaminen voidaan keskeyttää yleiseen järjestykseen tai kansallisen turvallisuuden suojaamiseen liittyvistä syistä.
                  10

               Tässä yhteydessä komissio katsoo, että Vanuatussa käytössä olevat sijoittajia koskevat järjestelyt ovat ristiriidassa EU:n viisumipolitiikan tavoitteiden ja sen eron kanssa, joka asetuksessa (EU) 2018/1806
                  11
                tehdään kolmansien maiden, joiden kansalaisilta vaaditaan viisumi, ja kolmansien maiden, joiden kansalaisilta sitä ei vaadita, välillä ja jonka EU määrittää muun muassa erilaisten turvallisuuteen liittyvien perusteiden tapauskohtaisen arvioinnin perusteella. Kolmansien maiden kansalaiset, joilta ilman Vanuatun kansalaisuuden saamista edellytettäisiin viisumia, saavat tällaisten järjestelyjen myötä mahdollisuuden matkustaa viisumivapaasti EU:hun ilman Schengen-viisumimenettelyn edellyttämää ennen ulkorajoille saapumista suoritettavaa turvallisuustutkintaa.

               Viisumivapaussopimuksen soveltamisen osittainen ja oikeasuhteinen keskeyttäminen on edellä esitetyn pohjalta perusteltua, jotta voidaan lieventää sijoittajien kansalaisuusjärjestelyjen vaikutusta EU:n ja Vanuatun väliseen viisumivapausjärjestelmään. Koska jäsenvaltioiden rajavartijat eivät käytännössä pysty määrittämään, onko tavallinen passi myönnetty sijoittajajärjestelyn välityksellä, sopimuksen soveltamisen keskeyttämisen olisi katettava kaikki tavalliset passit, jotka on myönnetty 25. toukokuuta 2015 lähtien, jolloin Vanuatu alkoi myöntää huomattavia määriä passeja sijoitusten vastineeksi.

               2022/0001 (NLE)

               Ehdotus

               NEUVOSTON PÄÄTÖS

               lyhytaikaista oleskelua koskevasta viisumivapaudesta tehdyn Euroopan unionin ja Vanuatun tasavallan välisen sopimuksen soveltamisen osittaisesta keskeyttämisestä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan,

               ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 9 kohdan,

               sekä katsoo seuraavaa:

               (1)Euroopan unionin ja Vanuatun tasavallan, jäljempänä ’sopimuspuolet’, välinen sopimus lyhytaikaista oleskelua koskevasta viisumivapaudesta
                  12
               , jäljempänä ’sopimus’, tehtiin 28 päivänä toukokuuta 2015
                  13
                helpottamaan Vanuatun kansalaisten matkustamista unioniin ja unionin kansalaisten matkustamista Vanuatuun.

               (2)Sopimus perustuu sopimuspuolten yhteiseen haluun edistää ihmisten välisiä yhteyksiä, lisätä matkailua ja virkistää unionin ja Vanuatun välistä liiketoimintaa.

               (3)Sopimuksen 8 artiklan 4 kohdan mukaan kumpikin sopimuspuoli voi keskeyttää sopimuksen tai sen osan soveltamisen erityisesti yleiseen järjestykseen ja kansallisen turvallisuuden suojaamiseen liittyvistä syistä. Päätös soveltamisen keskeyttämisestä on annettava tiedoksi toiselle sopimuspuolelle viimeistään kaksi kuukautta ennen sen suunniteltua voimaantuloa. Kun kyseiseen keskeyttämiseen johtaneet syyt lakkaavat olemasta voimassa, sopimuksen soveltamisen keskeyttäneen sopimuspuolen on ilmoitettava tästä välittömästi toiselle sopimuspuolelle ja jatkettava sopimuksen soveltamista.

               (4)Vanuatu on ottanut käyttöön sijoittajien kansalaisuusjärjestelyjä, joiden välityksellä se on myöntänyt Vanuatun kansalaisuuden muiden maiden kansalaisille, joilla ei ole aiempaa yhteyttä Vanuatuun, ja hyväksynyt erittäin suuren osan hakemuksista. Se oli myöntänyt maaliskuuhun 2021 mennessä yli 10 500 passia, ja hakemusten hylkäämisaste oli erittäin alhainen.
                  14
                Tämä herättää epäilyksiä Vanuatun viranomaisten suorittaman turvallisuustutkinnan ja taustan tarkistusten luotettavuudesta.

               (5)Komissio ilmaisi lokakuussa 2017, marraskuussa 2019, kesäkuussa 2020 ja maaliskuussa 2021 käydyissä keskusteluissa vakavan huolensa ja varoitti Vanuatun hallitusta viisumipakon palauttamisen mahdollisuudesta. Vanuatun esittämät selitykset eivät riittäneet lieventämään näitä huolenaiheita.

               (6)Kansalaisuuden myöntäminen Interpolin tietokannoissa mainituille hakijoille on ristiriidassa Vanuatun viranomaisten aiempien, turvallisuustutkintaa koskevien vakuutusten kanssa ja herättää lisää epäilyksiä järjestelyihin liittyvien turvallisuustutkintamenettelyjen luotettavuudesta.

               (7)Vanuatun kansalaisuuden saaneiden hyväksyttyjen hakijoiden alkuperäisiin kansalaisuusmaihin kuuluu useita maita, joiden kansalaisilla on oltava viisumi unionin ulkorajojen ylittämistä varten. Lisäksi komissio on ilmaissut huolensa fyysistä oleskelua tai asuinpaikkaa koskevien vaatimusten puuttumisesta, hakemusten lyhyistä käsittelyajoista järjestelyjen yhteydessä sekä siitä, että tietoja ei vaihdeta järjestelmällisesti hakijoiden alkuperämaan eikä pääasiallisen aiemman asuinmaan kanssa. Komissio on tullut siihen tulokseen, että Vanuatun toteuttamien sijoittajia koskevien kansalaisuusjärjestelyjen välityksellä tehtyjen hakemusten turvallisuustutkinta ei takaa korkeaa turvallisuustasoa.

               (8)Sopimuksen soveltamisen keskeyttämisen olisi koskettava ainoastaan tavallisia passeja, jotka on myönnetty 25 päivästä toukokuuta 2015 lähtien, jolloin Vanuatun toteuttamien sijoittajia koskevien kansalaisuusjärjestelyjen puitteissa hyväksyttyjen hakijoiden määrä alkoi kasvaa merkittävästi.

               (9)Sen vuoksi olisi keskeytettävä sopimuksen soveltaminen kaikkiin Vanuatun kansalaisiin, joilla on Vanuatun 25 päivästä toukokuuta 2015 lähtien myöntämä tavallinen passi.

               (10)Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY
                  15
                mukaisesti; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin,

               ON HYVÄKSYNYT TÄMÄN PÄÄTÖKSEN:

               1 artikla

               Keskeytetään Euroopan unionin ja Vanuatun tasavallan välisen lyhytaikaista oleskelua koskevasta viisumivapaudesta tehdyn sopimuksen soveltaminen Vanuatun kansalaisiin, joilla on Vanuatun 25 päivästä toukokuuta 2015 lähtien myöntämä tavallinen passi.

               2 artikla

               Tämä päätös tulee voimaan [kahden kuukauden kuluttua sen julkaisemisesta – julkaisutoimisto lisää päivämäärän].

               Tehty Brysselissä

                     Neuvoston puolesta

                     Puheenjohtaja

                     (1)

                        COM(2019) 12 final.

                     (2)

                        Sivut 22–24.

                     (3)

                        Euroopan unionin ja Vanuatun tasavallan välinen sopimus lyhytaikaista oleskelua koskevasta viisumivapaudesta (EUVL L 173, 3.7.2015, s. 48).

                     (4)

                        Vanuatun viranomaisten toimittamien tietojen mukaan Capital Investment Immigration Program ‑ohjelman (CIIP) välityksellä myönnettiin vuosina 2014–2015 yhteensä 93 passia.

                     (5)

                        Vanuatun passiviraston 14. kesäkuuta 2021 toimittamat tiedot.

                     (6)

                        Unionin edustuston 17. kesäkuuta 2021 antamat tiedot.

                     (7)

                        Komission Vanuatulle 15. marraskuuta 2019 ja 18. kesäkuuta 2020 lähettämät kirjeet.

                     (8)

                        Vanuatun passiviraston 22. syyskuuta 2020 toimittamat tiedot.

                     (9)

                        COM(2019) 12 final.

                     (10)

                        Edellä mainitun Euroopan unionin ja Vanuatun välisen viisumivapaussopimuksen 8 artiklan 4 kohta.

                     (11)

                        Euroopan parlamentin ja neuvoston asetus (EU) 2018/1806, annettu 14 päivänä marraskuuta 2018, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske (EUVL L 303, 28.11.2018, s. 39).

                     (12)

                        EUVL L 173, 3.7.2015, s. 48.

                     (13)

                        Neuvoston päätös (EU) 2016/272, annettu 12 päivänä helmikuuta 2016, Euroopan unionin ja Vanuatun tasavallan välisen lyhytaikaista oleskelua koskevan viisumivapaussopimuksen tekemisestä Euroopan unionin puolesta (EUVL L 52, 27.2.2016, s. 11).

                     (14)

                        Vanuatun passiviraston 14 päivänä kesäkuuta 2021 toimittamat tiedot.

                     (15)

                        Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (
                  EYVL L 64, 7.3.2002, s. 20
                  ).


               EUROOPAN KOMISSIO
            Bryssel 14.1.2022
            COM(2022) 9 final
            2022/0005(NLE)

            Ehdotus
            NEUVOSTON PÄÄTÖS
            Euroopan yhteisön ja sen jäsenvaltioiden sekä Amerikan yhdysvaltojen välisen Galileo- ja GPS-satelliittinavigointijärjestelmien ja niihin liittyvien sovellusten edistämistä, tarjontaa ja käyttöä koskevan sopimuksen uusimisesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Euroopan yhteisön ja sen jäsenvaltioiden sekä Amerikan yhdysvaltojen välinen sopimus GPS- (Global Positioning System) ja Galileo -satelliittinavigointijärjestelmien ja niihin liittyvien sovellusten edistämisestä, tarjonnasta ja käytöstä
                     1
                  , jäljempänä ’sopimus’, allekirjoitettiin vuonna 2004. Sopimus tuli voimaan vuonna 2011, kun Yhdysvallat sekä EU ja kaikki sen jäsenvaltiot olivat ratifioineet sen.

                  Sopimuksen tarkoituksena on tarjota puitteet sopimuspuolten yhteistyölle GPS- ja Galileo-siviilinavigointi- ja ajanmäärityssignaalien ja -palvelujen, niihin liittyvien lisäarvopalvelujen, tukijärjestelmien ja maailmanlaajuisen navigoinnin ja -ajanmäärityksen tuotteiden edistämisessä, tarjonnassa ja käytössä.

                  Sopimuksen 20 artiklan 5 kohdassa määrätään seuraavaa: ”Sopimus on voimassa kymmenen vuotta. Vähintään kolme kuukautta ennen ensimmäisen kymmenvuotiskauden päättymistä sopimuspuolten on ilmoitettava toisilleen siitä, haluavatko ne uusia sopimuksen viiden vuoden kaudeksi.” Sopimuksen voimassaolon on määrä päättyä 12 päivänä joulukuuta 2021.

                  Kesäkuussa 2021 Yhdysvallat ilmoitti olevansa kiinnostunut hakemaan tahollaan valtuutusta jatkaa sopimuksen voimassaoloa. Komissio vastasi syyskuussa, että se pyytää Euroopan unionin neuvostolta valtuutusta uusia sopimus.

                  Euroopan komission tekemä arviointi osoittaa selvästi, että sopimus tarjoaa tärkeän kehyksen EU:n ja Yhdysvaltojen välisen satelliittinavigointia koskevan yhteistyön edistämiselle ja helpottamiselle, mikä johtaa molemminpuoliseen hyötyyn.

                  Sopimus auttaa olennaisesti osapuolia ymmärtämään toistensa satelliittinavigointiympäristöjä ja määrittämään kansainvälistä yhteistyötä koskevia yhteisiä prioriteetteja. Se tarjoaa myös hyödyllisen foorumin aiemman yhteistyön arvioinnille ja tulevien toimien määrittämiselle.

                  On EU:n edun mukaista uusia tämä sopimus, jotta EU voi jatkaa satelliittinavigointiyhteistyötä Yhdysvaltojen kanssa.

               •Yhdenmukaisuus muiden alaa koskevien politiikkojen säännösten kanssa

                  Tämä aloite on kaikilta osin unionin avaruusohjelman ja Euroopan unionin avaruusohjelmaviraston perustamisesta sekä asetusten (EU) N:o 912/2010, (EU) N:o 1284/2013 ja (EU) N:o 377/2014 ja päätöksen N:o 541/2014/EU kumoamisesta 28 päivänä huhtikuuta 2021 annetun Euroopan parlamentin ja neuvoston asetuksen (EU) 2021/696 mukainen.

                  Asetuksen (EU) 2021/696

                  - johdanto-osan 67 kohdassa todetaan, että jotta tarjottuja palveluja voitaisiin käyttää parhaalla mahdollisella tavalla, Galileon olisi oltava mahdollisuuksien mukaan yhteensopiva ja yhteentoimiva muiden satelliittinavigointijärjestelmien kanssa, sanotun kuitenkaan vaikuttamatta unionin strategisen riippumattomuuden tavoitteeseen;

                  - 48 artiklan 2 kohdassa säädetään, että Galileon ja EGNOSin (Euroopan geostationaarinen navigointilisäjärjestelmä) sekä niiden tarjoamien palvelujen on oltava yhteensopivia ja yhteentoimivia muiden satelliittinavigointijärjestelmien ja perinteisten radionavigointikeinojen kanssa, jos tarvittavista yhteensopivuus- ja yhteentoimivuusvaatimuksista on määrätty kansainvälisissä sopimuksissa.

                  Galileon ja GPS:n radiotaajuuksien yhteensopivuus ja yhteentoimivuus ovat yksi sopimuksen päätavoitteista.

                  Kansainvälinen yhteistyö on keskeinen osa Euroopan avaruusstrategiaa, joka esitettiin 26 päivänä lokakuuta 2016 annetussa komission tiedonannossa
                     2
                  . Siinä todetaan, että komissio ottaa huomioon avaruusjärjestelmien erityisvaatimukset koordinoidessaan taajuuksien jakamista Euroopan tasolla ja kansainvälisellä tasolla.

                  Euroopan maailmanlaajuiset satelliittinavigointijärjestelmät eli GNSS-järjestelmät ovat merkittävä osa EU:n strategiaa, jolla pyritään varmistamaan turvallinen, saumaton, taloudellinen ja ympäristöystävällinen navigointi koko maa-, meri- ja ilmaliikenteen infrastruktuurissa. Satelliittinavigointia koskevien yhteistyösopimusten tekeminen muiden sellaisten maiden kanssa, jotka kehittävät omia GNSS-järjestelmiään ja joihin myös Yhdysvallat lukeutuu, on osa unionin kansainvälistä GNSS-strategiaa.

                  Yhdysvallat on tärkeä kumppani ja läheisin Galileolle GNSS-palveluja tarjoava kumppani.

                  Tässä ehdotuksessa ei säädetä omistus- tai päätöksenteko-oikeuksien siirtämisestä Yhdysvalloille.

               •Yhdenmukaisuus unionin muiden politiikkojen kanssa

                  Ehdotuksessa otetaan huomioon myös EU:n ja Yhdysvaltojen uusi toimintasuunnitelma kansainvälisen muutoksen aikaansaamiseksi. Toimintasuunnitelma on tässä yhteydessä merkityksellinen, koska siinä kannustetaan unionia ja Yhdysvaltoja tekemään yhteistyötä teknologian, kaupan ja standardien alalla.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Euroopan unionin toiminnasta tehdyn sopimuksen 189 artikla ja 218 artiklan 6 kohdan a alakohdan v alakohta.

                  Unionin tuomioistuimen vakiintuneen oikeuskäytännön mukaan ”unionin toimen … oikeudellisen perustan valinnan on perustuttava sellaisiin objektiivisiin seikkoihin, jotka voivat olla tuomioistuimen suorittaman valvonnan kohteena ja joihin kuuluvat toimen tarkoitus ja sisältö”.
                     3

                  SEUT-sopimuksen 189 artiklan 1 kohdassa määrätään seuraavaa: ”Edistääkseen tieteellistä ja teknistä kehitystä, teollisuuden kilpailukykyä ja politiikkojensa toteuttamista unioni kehittää eurooppalaisen avaruuspolitiikan. Se voi tätä varten edistää yhteisiä aloitteita, tukea tutkimusta ja teknologista kehittämistä sekä sovittaa yhteen avaruuden tutkimuksen ja käytön edellyttämiä toimia.”

                  Sopimus on tämän kohdan mukainen, mikä käy ilmi sen 1 artiklassa, jonka mukaan sopimuksen ”tarkoituksena on tarjota puitteet sopimuspuolten yhteistyölle GPS- ja Galileo-siviilinavigointi- ja ajanmäärityssignaalien ja -palvelujen, niihin liittyvien lisäarvopalvelujen, tukijärjestelmien ja maailmanlaajuisen navigoinnin ja -ajanmäärityksen tuotteiden edistämisessä, tarjonnassa ja käytössä”. Lisäksi artiklassa todetaan, että sopimuspuolet ”aikovat toimia yhdessä sekä kahden- että monenvälisissä yhteyksissä tässä sopimuksessa määrätyllä tavalla edistääkseen ja helpottaakseen kyseisten signaalien, palvelujen ja laitteiden rauhanomaista käyttöä siviili-, kaupallisiin ja tieteellisiin tarkoituksiin yhteisten turvallisuuteen liittyvien etujen mukaisesti”. SEUT-sopimuksen 216 artiklan 1 kohdan nojalla ja kyseisen sopimuksen 189 artiklassa vahvistettujen tavoitteiden saavuttamiseksi EU:lla on toimivalta päättää omasta puolestaan sopimuksen uusimisesta.

                  Menettelyllinen oikeusperusta sopimuksen uusimiselle EU:n puolesta on SEUT-sopimuksen 218 artiklan 6 kohdan a alakohdan v alakohta. Komission ei tarvitse pyytää neuvostolta valtuutusta neuvotella sopimuksen uusimisesta SEUT 218 artiklan 2 kohdan mukaisesti. Sopimuksen 20 artiklan 5 kohdassa ei määrätä neuvotteluista vaan pelkästä ilmoittamisesta.

               •Toissijaisuusperiaate (jaetun toimivallan osalta)

                  Yksittäiset jäsenvaltiot eivät voi saavuttaa ehdotuksen tavoitteita seuraavista syistä:

                  - Galileo on unionin omistuksessa, ja sen useiden kymmenien miljardien eurojen suuruisiksi arvioidut kustannukset rahoitetaan eurooppalaisena aloitteena, jota komissio hallinnoi avaruuspolitiikan yhteydessä.

                  - Galileo-järjestelmä ja sen palvelut eivät ole minkään yksittäisen jäsenvaltion tarjoamia. Uusittavan sopimuksen soveltamisalaa ei sen vuoksi voida rajoittaa vain yhteen jäsenvaltioon tai jäsenvaltioiden ryhmään, vaan se koskee koko unionia, ja sillä voi olla jopa maailmanlaajuisia vaikutuksia.

                  - Avaruusalan teollinen ja tekninen osaaminen jakaantuu useisiin jäsenvaltioihin, eikä mikään niistä pysty itse hallitsemaan koko alaa. Ellei toimintaa koordinoida ja tietoja jaeta, vaarana on, että Yhdysvaltojen kanssa sovittavat ratkaisut ovat puutteellisia.

                  Ehdotuksen tavoitteet saavutetaan paremmin unionin toimilla seuraavista syistä:

                  - Galileo-järjestelmän infrastruktuuri on käytössä kaikkialla maailmassa, ja sen turvallisuus ja suojaaminen riippuvat pitkälti siitä, noudatetaanko unionissa ja kaikissa sen jäsenvaltioissa yhdenmukaisia suojausvaatimuksia, tarvittaessa Yhdysvaltojen tuella.

                  - Koska komissio toimii unionin puolesta ohjelman hallinnoijana ja vastaa järjestelmästä, sillä on paremmat edellytykset toteuttaa kaikki kohtuulliset toimenpiteet yhdenmukaisuuden varmistamiseksi. Ellei siitä huolehdita, turvallisuusriskit kasvavat ja unionia ja sen jäsenvaltioita voidaan vaatia korvausvastuuseen vakavien häiriötilanteiden sattuessa.

                  Kantojen, jotka komissio esittää unionin puolesta sopimuksen 13 artiklan nojalla perustetuissa työryhmissä, tavoitteena on unionin sisäisen yhdenmukaisuuden varmistaminen.

               •Suhteellisuusperiaate

                  Ei sovelleta

               •Toimintatavan valinta

                  Sopimuksen uusiminen on ainoa tapa varmistaa Yhdysvaltojen kanssa satelliittinavigoinnin alalla ylläpidettävien suhteiden yhdenmukaisuus EU:n laajuisesti. Suurin osa sotilassatelliittinavigointi- ja -ajanmäärityspalveluista on jätetty sopimuksen ulkopuolelle.

                  Sopimuksen yhdenmukainen soveltaminen on erityisen tärkeää, kun on kyse osapuolten toteuttamista toimenpiteistä, jotka koskevat siviilisatelliittinavigointi- ja ‑ajanmäärityssignaaleja ja -signaalin tarjoajia, siviilisatelliittinavigointi- ja ‑ajanmäärityspalveluja ja tällaisten palvelujen tarjoajia, tukijärjestelmiä, lisäarvopalveluja ja niiden tarjoajia sekä maailmanlaajuisen navigoinnin ja ajanmäärityksen tuotteita.

                  EU:n toiminnasta tehdyssä sopimuksessa ei määrätä muista toteuttamiskelpoisista vaihtoehdoista suhteiden sääntelemiseksi kolmannen maan kanssa.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Tämä aloite ei ole osa REFIT-ohjelmaa.

               •Sidosryhmien kuuleminen

                  Komissio on käsitellyt sopimuksen uusimista GNSS-ohjelmakomiteassa.

                  Komissio on myös kuullut neuvoston yhdistettyjen kuljetusten työryhmää ja neuvoston avaruustyöryhmää.

               •Asiantuntijatiedon keruu ja käyttö

                  Tiivistelmä saaduista ja huomioon otetuista asiantuntijalausunnoista

                  Unionin on aiheellista ja toivottavaa uusia sopimus. Sopimus ei sisällä määräyksiä, jotka ovat vanhentuneita tai joita ei voida hyväksyä tai jotka estävät sopimuksen uusimisen.

               •Vaikutustenarviointi

                  Ensimmäinen vaihtoehto on olla ryhtymättä mihinkään toimiin sen suhteen, että jäsenvaltiot ja Yhdysvallat ovat ilmaisseet haluavansa uusia sopimuksen. Tätä voitaisiin pitää uhmakkaana eleenä, mikä voisi vaarantaa Galileon ja GPS:n yhteensopivuuden, viivästyttää niiden yhteentoimivuutta koskevaa yhteistyötä tai lopettaa sen kokonaan ja mahdollisesti viivästyttää Galileon toimintavalmiuden saavuttamista.

                  Toinen vaihtoehto on uusia nykyinen sopimus. Tämä vaihtoehto valitaan seuraavista syistä:

                  •
                        Galileo- ja GPS-järjestelmiä on kehitetty ja kehitetään edelleen. Näihin järjestelmiin liittyvän yhteistyön jatkaminen on tarpeen useista syistä, muun muassa yhteensopivuuden ja yhteentoimivuuden varmistamiseksi.

                  •
                        Yhdysvallat on unionin ensisijainen kumppani satelliittinavigoinnin alalla.

                  •
                        Yhdysvallat ja unionin jäsenvaltiot eivät vastusta sopimuksen uusimista.

               •Sääntelyn toimivuus ja yksinkertaistaminen

                  Tämä aloite ei ole osa REFIT-ohjelmaa.

               4.TALOUSARVIOVAIKUTUKSET

                  Nykyisen sopimuksen kymmenen soveltamisvuoden aikana mihinkään sen alaisiin toimiin ei ole tarvittu rahoitusta kummaltakaan osapuolelta.

                  Rahoitusta ei tarvita myöskään sopimuksen seuraavan viisivuotiskauden aikana.

                  Talousarviovaikutukset rajoittuvat hallinnollisiin kustannuksiin, joista vastaa aina se osapuoli, jonka vastuualueeseen kulloinenkin tehtävä kuuluu. Kaikki hallinnolliset kustannukset liittyvät virkamatkoihin. Kaikki sopimukseen liittyvät komission virkamatkat maksetaan virkamatkojen kokonaismäärärahoista eikä Galileo-ohjelman toimintamenoja koskevasta EU:n avaruusohjelma-asetuksen budjettikohdasta.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Tässä sopimuksen uusimista koskevassa ehdotuksessa ei säädetä Galileo-ohjelman omistusoikeuksien tai päätöksenteko-oikeuksien siirtämisestä Yhdysvalloille.

                  Ehdotuksessa ei anneta Yhdysvalloille oikeutta osallistua EU:n GNSS:ään liittyviin ohjelmakomiteoihin tai työryhmiin.

                  Ehdotuksessa ei anneta Yhdysvalloille mahdollisuutta osallistua Galileon PRS-palveluun (julkisesti säännelty palvelu) liittyviin foorumeihin, työryhmiin tai keskusteluihin.

               2022/0005 (NLE)

               Ehdotus

               NEUVOSTON PÄÄTÖS

               Euroopan yhteisön ja sen jäsenvaltioiden sekä Amerikan yhdysvaltojen välisen Galileo- ja GPS-satelliittinavigointijärjestelmien ja niihin liittyvien sovellusten edistämistä, tarjontaa ja käyttöä koskevan sopimuksen uusimisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 189 artiklan yhdessä sen 218 artiklan 6 kohdan toisen alakohdan a alakohdan v alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän
                  4
               ,

               sekä katsoo seuraavaa:

               (1)Neuvosto hyväksyi päätöksellä 2011/901/EU
                  5
                Euroopan yhteisön ja sen jäsenvaltioiden sekä Amerikan yhdysvaltojen välisen Galileo- ja GPS-satelliittinavigointijärjestelmien ja niihin liittyvien sovellusten edistämistä, tarjontaa ja käyttöä koskevan sopimuksen
                  6
                tekemisen. Sopimus allekirjoitettiin Dromoland Castlessa Irlannissa 26 päivänä kesäkuuta 2004, ja se tuli voimaan 12 päivänä joulukuuta 2011.

               (2)Sopimuksen 20 artiklan 5 kohdan mukaisesti sopimus on voimassa kymmenen vuotta, ja vähintään kolme kuukautta ennen ensimmäisen kymmenvuotiskauden päättymistä osapuolten on ilmoitettava toisilleen siitä, haluavatko ne uusia sopimuksen viiden vuoden kaudeksi. Sopimuksen voimassaolo päättyi 12 päivänä joulukuuta 2021.

               (3)Kumpikin osapuoli on vahvistanut haluavansa uusia sopimuksen viiden vuoden kaudeksi ilman mitään muutoksia sopimukseen. Sopimuksen sisällön olisi pysyttävä ennallaan uudella kaudella. Sopimuksen jatkuvuuden turvaamiseksi tämän päätöksen olisi tultava voimaan kiireellisesti, ja sitä olisi sovellettava 12 päivästä joulukuuta 2021.

               (4)Sopimuksen uusiminen olisi sen vuoksi hyväksyttävä unionin puolesta,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta Euroopan yhteisön ja sen jäsenvaltioiden sekä Amerikan yhdysvaltojen välisen Galileo- ja GPS-satelliittinavigointijärjestelmien ja niihin liittyvien sovellusten edistämistä, tarjontaa ja käyttöä koskevan sopimuksen uusiminen viiden vuoden kaudeksi.

               2 artikla

               Komission puheenjohtaja toimittaa unionin puolesta Amerikan yhdysvalloille sopimuksen 20 artiklan 1 kohdan mukaisen diplomaattisen nootin ja antaa seuraavan ilmoituksen: ”Lissabonin sopimuksen tultua voimaan 1 päivänä joulukuuta 2009 Euroopan unioni on korvannut Euroopan yhteisön, jonka seuraaja se on, ja se käyttää mainitusta päivästä alkaen kaikkia Euroopan yhteisön oikeuksia ja ottaa vastatakseen kaikki Euroopan yhteisön velvoitteet. Sopimuksen tekstissä olevat viittaukset ”Euroopan yhteisöön” katsotaan siten tilanteen mukaan viittauksiksi ”Euroopan unioniin”.”

               3 artikla

               Tämä päätös tulee voimaan päivänä, jona se hyväksytään.

               Sitä sovelletaan 12 päivästä joulukuuta 2021.

               Tehty Brysselissä

                     Neuvoston puolesta

                     Puheenjohtaja

               SÄÄDÖSEHDOTUKSEEN LIITTYVÄ RAHOITUSSELVITYS

               Rahoitusselvitystä ei ole, koska tähän sopimukseen ei liity kustannuksia, lukuun ottamatta matkakustannuksia, jotka maksetaan virkamatkojen kokonaismäärärahoista eikä Galileo-ohjelman toimintamenoja koskevasta EU:n avaruusohjelman budjettikohdasta.

                     (1)

                        EUVL L 348, 31.12.2011, s. 3.

                     (2)

                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – Avaruusstrategia Euroopalle, COM(2016) 705, 26.10.2016.

                     (3)

                        Esimerkiksi tuomio asiassa C‑263/14, Euroopan parlamentti v. neuvosto, (Tansanian merirosvoja koskeva sopimus) ECLI:EU:C:2016:435, 43 ja 44 kohta.

                     (4)

                        EUVL C , , s. .

                     (5)

                        Neuvoston päätös 2011/901/EU, annettu 12 päivänä joulukuuta 2011, Euroopan yhteisön ja sen jäsenvaltioiden sekä Amerikan yhdysvaltojen välisen Galileo- ja GPS-satelliittinavigointijärjestelmien ja niihin liittyvien sovellusten edistämistä, tarjontaa ja käyttöä koskevan sopimuksen tekemisestä (EUVL L 348, 31.12.2011, s. 1).

                     (6)

                        Euroopan yhteisön ja sen jäsenvaltioiden sekä Amerikan yhdysvaltojen välinen sopimus Galileo- ja GPS-satelliittinavigointijärjestelmien ja niihin liittyvien sovellusten edistämisestä, tarjonnasta ja käytöstä (EUVL L 348, 31.12.2011, s. 3).